Toshkent viloyatida 64 tup qarag'ay noqonuniy kesib tashlandi

Toshkent viloyati Bekobod tumanida 64 tup qarag'ay daraxti noqonuniy kesib tashlandi. Holat yuzasidan viloyat Ekologiya va atrof-muhitni muhofaza qilish boshqarmasi ma'lumot berdi.
Ma'lum qilinishicha, 19 fevral kuni Bekoboddagi daraxtlar kesilganli aks etgan suratlar tarqalgan. Holat Ekologiya va atrof-muhitni muhofaza qilish boshqarmasi, Toshkent viloyati Milliy gvardiya boshqarmasi hamda Ekopolitsiya inspektorlari tomonidan o'rganilgan.
Ushbu holat bo'yicha o'tkazilgan reyd tadbirlari davomida tumanning Saryuz MFY hududida fuqaro O.X. va bir guruh fuqarolar tomonidan 64 tup qarag'ay daraxti noqonuniy ravishda tag qismi bilan kesib olib ketilgan.
Aniqlangan holat yuzasidan fuqaroga nisbatan ma'muriy bayonnoma rasmiylashtirilib, Ma'muriy javobgarlik to'g'risidagi kodeksning 79-moddasi 1-qismi (O'simlik dunyosi ob'ektlarini yig'ish, tayyorlash va ulardan foydalanish tartibi hamda shartlarini buzish) bilan ba'zaviy hisoblash miqdorining besh barobari (1 million 350 ming so'm) jarima belgilangan va 1 milliard 575 million so'm o'simlik dunyosiga yetkazilgan zarar hisoblangan.
Barcha tegishli hujjatlar jamlanib, ish huquqni muhofaza qilish organlariga yuborilgan.
Avvalroq Qashqadaryodagi maktabda 7 tup qayrag'och noqonuniy kesib tashlangani haqida xabar berilgandi. Shuningdek, Andijondagi tug'uruqxonada 12 tup sog'lom daraxt kesib tashlangan.